איתי ישראל קורות חיים 19.12.21

איתי נולד בכפר מנחם ב 25/3/1947, להוריו רחל ומשה ישראל. הוא היה בנם השני. לפניו היה גלעד ואחריו חובב ואביחי. במלחמת השחרור, בהיותו כבן שנה, פונה עם כל הילדים והנשים להדר.

איתי למד בכפר מנחם עד סיום התיכון אך בעודו ילד החל להתעניין בשחייה, השתתף בתחרויות שחיה רבות ואף זכה בתואר אלוף ישראל לנוער בסגנון פרפר.

בשנות ילדותו ונעוריו גם התעניין מאוד בבניית טיסנים ובילה שבתות רבות בהטסתם.

ב 1965 התגייס לצבא ושרת בחיל השריון. הוא היה נהג טנק בחטיבה 7. והשתתף במלחמת ששת הימים, במלחמת ההתשה, במלחמת יום כיפור ואף במלחמת שלום הגליל.

בשנת 1969 נשא לאישה את עמליה ונולדו להם ארבע בנות – יעל, מיכל, שולמית ואלה.

בהמשך, למד הנדסאות מכונות במכללת רופין והיה מורה לאגרומכניקה בצפית ובאורט.

במשך שנות הוראתו הוא כתב חוברות לימוד לתלמידי תיכון בנושאים אלה.

כמו כן תכנן וביצע את בקרת ההשקיה בחממה של צפית.

בהמשך, עבד איתי בקרמיקה. תוך עבודתו בקרמיקה מיכן את המפעל. לאחר מכן עבד איתי במפעל המתכת ואף באינטל.

בקיצים היה מציל בבריכה.

בשנים האחרונות כתב ספר עב כרס על זיכרונות מילדותו ומתקופת שירותו הצבאי. חלק מזיכרונותיו אלה פורסמו בעלון הקיבוץ.

איתי היה ממציא בנשמתו והציג, יחד עם תלמידיו, פרויקטים בתערוכות אגריטך. גם שער הקיבוץ הוא פרי המצאתו.

לפני כחודש חש ברע, נלקח לבית החולים שם נפטר. (18.12.21)

איתי השאיר אחריו אישה אוהבת, ארבע בנות ושבעה נכדים ונכדות.

הקיבוץ כולו משתתף באבלה של משפחת ישראל. יהי זכרו ברוך.